Pvm.

23.2.2011

Dnro

10/040/2011

Jakelun mukaan

Asia: SADe-ohjelman Oppijan verkkopalvelukokonaisuuden toteuttamisen käynnistäminen

**Tausta**

Sähköisen asioinnin ja demokratian vauhdittamisohjelman (SADe-ohjelma) tavoitteena on edistää sähköistä asiointia siten, että kansalaisten ja yritysten sähköinen asiointi on mahdollista vuoteen 2013 mennessä kattaen kaikki keskeiset palvelut. Kansalaisten ja yritysten palveluille luodaan yhtenäisesti asiakasrajapinnat eri tahojen tuottamiin julkisiin palveluihin. Tavoitteena on myös koko julkisen hallinnon (valtio, kunnat, Kela ja muu välillinen julkinen hallinto) tietojärjestelmien yhteentoimivuuden kehittäminen. Ohjelman toimikausi on 14.4.2009 - 28.2.2014.

SADe-ohjelmaan sisällytetään seitsemän sähköisen asioinnin palvelukokonaisuutta. Valtiovarainministeriö on 2.2.2011 käynnistänyt opetus- ja kulttuuriministeriön hallinnoiman Oppijan verkkopalvelu -palvelukokonaisuuden toteutuksen.

**Tavoite**

Oppijan verkkopalvelukokonaisuuden tavoitteena on tuottaa kansalaisille kattavasti opiskelua ja siihen hakeutumista, oppimista ja urasuunnittelua tukevia palveluita elinikäisen oppimisen periaatteella. Tavoitteena on kehittää asiakaslähtöinen yhtenäinen ja kustannustehokas palvelukokonaisuus, joka tukee sektorirajat ylittävien työ- ja toimintatapojen kehittämistä ja syntyy olemassa olevista ja kehitettävistä uusista palveluista sekä niiden tuottamista tukevista tietojärjestelmistä.

**Hankekokonaisuus ja toteutettavat palvelut**

VM:n käynnistyspäätöksen (VM/2577/02.02.03.09/2010) mukaisesti Oppijan verkkopalvelut toteutetaan 1.1.2011 - 31.12.2013 välisenä aikana seuraavien osakokonaisuuksien puitteissa:

*1. Hakeutujan ja siirtymisvaiheen palvelut*

Hakeutujan palveluissa kootaan ja laajennetaan olemassa olevat hakeutumiseen liittyvät palvelut yhteen riippumatta koulutusasteesta. Palvelun käyttäjällä on käytössään yhdessä paikassa kaikki hakeutujan tietopalvelut ja hakemiseen liittyvät palvelut:

* keskitetyt sähköiset hakupalvelut sekä ilmoittautumispalvelut esiopetukseen, perusopetukseen, 2. asteelle, aikuiskoulutukseen,
* keskitetyt hakeutujan tietopalvelut, jotka integroituvat hakupalveluihin (kaikille koulutusasteille) sekä
* keskitetysti rajapinnat, tiedonsiirtopalvelut ja rekisterit, joita tarvitaan palvelujen tuottamiseksi erilaisissa oppijan siirtymävaiheissa mm. hakeutumisvaiheessa, siirtymisessä kouluasteelta toiselle, koulutuksesta toiseen ja oppilaitoksesta toiseen siirtymisen yhteydessä (liikkuvuus).

*2. Opintojen aikaiset palvelut*

Opintojen aikaiset palvelut muodostuvat koulutusasteesta riippumatta mm.informaatiopalveluista, ilmoittautumispalveluista, opintojen suunnitteluun, seurantaan ja etenemiseen liittyvistä palveluista, vuorovaikutuspalveluista, tutkinnon tai tutkinnon osien suorittamisesta ja työelämään siirtymiseen liittyvistä palveluista. Opintojen aikaisissa palveluissa opetuksen ja koulutuksen järjestäjän ja korkeakoulujen palveluilla on suurin painopiste. Palvelut tarjotaan pääsääntöisesti hajautetusti ja niiden kehittäminen edellyttää myös opetuksen ja koulutuksen järjestäjien opintohallinnon järjestelmien kehittämistä. Eri koulutusasteiden palveluihin mahdollistetaan yhteisen tietomallin mukaisesti tietojen kerääminen ja toimittaminen keskitettyyn todennetun osaamisen rekisteriin.

*3. Palvelujen yhteentoimivuutta ja kustannustehokkuutta tukevat taustajärjestelmät*

Todennetun osaamisen rekisteriin kerätään julkisin varoin järjestetyn ja julkisin varoin tuetun koulutuksen kautta hankittu ja todennettu osaaminen. Kansallinen todennetun osaamisen rekisteri tuo hyötyjä sekä oppijalle että muille sidosryhmille. Se tarjoaa opintohistoriatiedot yhdestä paikasta sähköisessä muodossa. Näitä tietoja hyödynnetään Oppijan verkkopalvelukokonaisuudessa tuotettavissa palveluissa. Rekisteri mahdollistaa aidot sähköiset vuorovaikutteiset palvelut kustannustehokkaasti oppijan tarpeisiin elämänkaaren eri vaiheissa.

Valtakunnallisten opetussuunnitelmien ja tutkintojen perusteiden rakenteistamisella ja sähköistämisellä tuetaan aikaisemmin hankitun osaamisen tunnustamista sekä luodaan perustaa henkilökohtaisten opiskeluohjelmien laatimisen sähköisille työvälineille ja todennetun osaamisen sisältävälle rekisterille.

Opintohallinto-ohjelmia kehitetään esi- ja perusopetuksessa ja toisella asteella (ml. aikuiskoulutus) siten, että ne tukevat sähköisten palvelujen joustavaa, kestävää ja kustannustehokasta toteuttamista sekä koulutusorganisaatioiden johtamista.

Oppijan verkkopalvelukokonaisuuden toteutusvaihe käynnistyy oppijan verkkopalvelun ylätason määrittelyllä ja esiselvityksessä valmistellun arkkitehtuurin täsmentämisellä. Osana ylätason määrittelyä tuotetaan palvelukokonaisuuden toteutuksen perustaksi tarvittava sanasto ja käsitteistö sekä määritellään tietotarpeet ja rakenteet palvelukokonaisuudessa toteutettaville rajapinnoille.

Hankkeen aikana täsmennetään esiselvityksessä ehdotettu arkkitehtuurin hallintamalli ja kehitetään malli arkkitehtuuritoiminnan vakinaistamiseksi.

**Yhteydet ja riippuvuudet muihin hankkeisiin**

Oppijan verkkopalvelukokonaisuudella on yhteyksiä hankkeisiin, jotka tulee ottaa huomioon palveluiden toteuttamisessa, mutta joita ei toteuteta tässä hankkeessa. Keskeisiä sidoshankkeita ovat mm.

Korkeakoulujen sähköinen hakujärjestelmä (KSHJ)

Korkeakoulujen sähköisen hakujärjestelmän kehittämishankkeen tavoitteena on yhdistää yliopistojen ja ammattikorkeakoulujen erilliset haut yhteen. KJSH on osa Oppijan verkkopalvelukokonaisuuden hakeutujan palveluiden haku- ja valintapalveluista muodostuvaa kokonaisuutta. Hakeutujan palveluissa ja KSHJ-palvelussa kehitetään ja hyödynnetään yhteistyössä mm. opetustoimien yhteisesti kehitettävää sanastoa sekä hakuun liittyviä SOA-palveluita.

Opetushallinnon tietotuotanto ja -sanastohanke

Hankkeen tavoitteena on luoda opetushallintoa, koulutuksen järjestäjiä, korkeakouluja ja muita sidosryhmiä palveleva toimialan kattava tietovarasto ja tiedon raportointijärjestelmä sekä määritellä ohjausta ja toiminnan suunnittelua koskevat käsitteet ja indikaattorit. Hankkeen puitteissa toteutetaan koulutuksen ja tutkimuksen tietoarkkitehtuuri- ja sanastotyö.

Raketti-hanke

Korkeakoulujen RAKETTI-hankkeen tavoitteena on tuoda korkeakoululaitoksen tietojärjestelmien kehittämistyö tiiviimmin korkeakoulujen toiminnan tavoitteiden yhteyteen, kehittää yhteisiä kansallisia tietojärjestelmiä tukemaan korkeakoulujen prosesseja esimerkiksi opintohallinnossa, tutkimushallinnossa ja johtamisessa, sekä synnyttää edellytyksiä keskustella ja sopia suunnittelusta, kehityksestä ja palvelutuotannosta ja tehdä niihin liittyviä koko korkeakoululaitosta koskevia yhteisiä päätöksiä ja linjauksia.

NUOVE, ohjaus ja neuvontapalvelut verkossa

Hankkeen tavoitteena on parantaa neuvonta- ja ohjauspalvelujen saatavuutta kehittämällä koulutusneuvonnan ja uraohjauksen verkkopalveluita. Palvelun käyttäjinä ovat työ- ja elinkeinohallinnon koulutusneuvonnan ja uraohjauksen ammattilaiset, kansalaiset, opinto-ohjaajat. Nuove -hankkeessa toteutettavat sähköiset palvelut ovat keskeinen osa Hakeutujan palveluita.

Kansallinen sähköinen arkisto, VAPA

Arkistolaitoksen sähköistä päätearkistoa on kehitetty VAPA-hankkeessa. Tavoitteena on luoda vastaanotto- ja palvelujärjestelmä, jossa voidaan säilyttää julkishallinnon (valtio ja kunta) tuottamaa sähköistä aineistoa.

Kohti Kumppanuutta -hanke

Hankkeen tavoitteena on eheyttää sosiaali-, terveys - ja opetustoimen kesken sektoroitunutta palvelutuotantoa lapsiperheen ja kasvamisen kaaren näkökulmasta. Oppijan verkkopalvelussa hyödynnetään hankkeen tuotoksia.

Sähköinen oppimissuunnitelma (SOPS)

Hankkeen tavoitteena on rakentaa Ouluun sähköinen oppimissuunnitelma, jota käytetään arviointi- ja kehityskeskusteluissa esiopetuksessa ja perusopetuksessa. Hankkeen tuotoksia henkilökohtaisen opintosuunnitelman toteuttamisessa ja huomioidaan tuotokset ja hankkeen määritykset todennetun osaamisen rekisterin määrittelyvaiheessa.

Kuntien tietojohtamisen (TotIT) –hanke

Hankkeessa luodaan yhteiset kuntien virkamies- ja luottamushenkilöjohdon tietotarpeiden vaatimusmäärittelyt sekä kohteena olevien tietojärjestelmien yhteiset käsitteet ja sanastot.

Seinäjoen seudun tiedonsiirtomenetelmän kehittämishanke (SEDU -hanke)

Hankkeen tavoitteena on rakentaa Seinäjoen seudulla rajapinnat eri oppilashallinto-ohjelmien välillä siten, että opiskelijoiden tiedot siirtyvät ohjelmasta toiseen. Toisena tavoitteena on ollut kehittää opetussuunnitelmien rakenteisuutta.

**Organisointi ja tavoitteet**

Opetus- ja kulttuuriministeriö vastaa oppijan verkkopalvelukokonaisuuden johtamisesta ja resursoinnista ja huolehtii kehitettävien palveluiden kytkemisestä muuhun koulutusjärjestelmän kehittämistyöhön sekä julkisen hallinnon tietojärjestelmäuudistuksiin.

Opetushallitus vastaa opetus- ja kulttuuriministeriön kanssa sovittujen keskitettyjen palveluiden toteutuksesta ja toimii niiden omistajana. Aikatauluista ja käytettävissä olevista määrärahoista sovitaan Opetushallituksen ja opetus- ja kulttuuriministeriön välisissä vuosittaisissa tulosneuvotteluissa.

Oppijan palvelukokonaisuuden johtoryhmänä toimii Valtiovarainministeriön asettama Oppijan palvelukokonaisuuden klusteriryhmä, jonka toimikausi päättyy 31.12.2013.

Toteutus- ja käyttöönottovaiheessa klusteriryhmän tehtävänä on seurata toteutuksen etenemistä asetettujen tavoitteiden mukaisesti, tuoda esiin erilaisten palvelukokonaisuuteen liittyvien keskeisten toimijoiden ja sidosryhmien tarpeita, kommentoida projektin keskeisiä linjauksia ja suunnitelmia sekä antaa lausuntoja väli- ja lopputuotoksista sekä arvioida osaltaan palvelukokonaisuuden toteutuksen onnistuminen.

Opetus- ja kulttuuriministeriö asettaa oppijan verkkopalvelukokonaisuuden organisoinnin ja johtamisen tueksi projektiryhmän, jonka tehtävänä on

* tukea opetus- ja kulttuuriministeriötä ja Opetushallitusta palvelukokonaisuuden suunnittelussa ja toteutuksessa,
* tukea palvelukokonaisuuden ylätason määrittelyä esiselvitysvaiheessa käynnistetyn opetustoimen kokonaisarkkitehtuurin ja sen osana tarvittavan sanaston ja käsitteistön tarkentamiseksi,
* tehdä opetus- ja kulttuuriministeriölle esitykset verkkopalvelukokonaisuuteen sisältyvien osahankkeiden toteuttamisesta ja toteutuksen edellyttämistä resursseista,
* seurata palvelukokonaisuuden ja sen osahankkeiden edistymistä, tulosten valmiusastetta, tulosten laatua ja siihen vaikuttavia toimenpiteitä (erityisesti riskienhallinta),
* vastata osakokonaisuuksien/hankkeiden yhteistoiminnan koordinoinnista,
* hyväksyä hankkeen vaiheiden tuotokset ja siirtymiset vaiheesta toiseen opetus- ja kulttuuriministeriön linjausten mukaisesti sekä
* raportoida opetus- ja kulttuuriministeriön koulutus- ja tiedepolitiikan osaston johtoryhmälle hankkeen etenemisestä sekä tuoda sen käsittelyyn asiat, jotka edellyttävät periaatteellisia linjauksia.

Projektiryhmän puheenjohtajaksi nimetään projektipäällikkö Ritva Sammalkivi ja varapuheenjohtajaksi hankkeeseen myöhemmin nimitettävä toinen SADe -projektipäällikkö opetus- ja kulttuuriministeriöstä. Työryhmän sihteerinä toimii Opetushallituksen hankepäällikkö.

Ryhmän jäseniksi nimetään seuraavat henkilöt:

opetusteknologiapäällikkö Minna Haasio, Tampereen kaupunki

tietohallintosuunnittelija Pasi Halme, Lahden kaupunki

opintoasianpäällikkö Arja Inkiläinen, Päijät-Hämeen koulutuskonserni

erikoissuunnittelija Kari Korhonen, opetus- ja kulttuuriministeriö

ohjauspalvelujen päällikkö Arja Kukkonen, Helsingin kaupungin opetusvirasto,

rehtori Rauno Kurki, Lahden kaupunki

opetusneuvos Merja Lehtonen, opetus- ja kulttuuriministeriö

projektipäällikkö Johanna Niskanen, Oulun seudun koulutuskuntayhtymä

Oppijan palvelukokonaisuuden hankepäällikkö, Opetushallitus

projektipäällikkö Heli Peltola, Jyväskylän ammattikorkeakoulu,

projektisuunnittelija Jaana Puuronen, työ- ja elinkeinoministeriö,

tietohallintopäällikkö Timo Tervo, Keski-Uudenmaan koulutuskuntayhtymä KEUDA.

Projektiryhmä voi valmistelutyönsä tueksi kutsua asiantuntijoita ja perustaa alajaostoja.

Projektiryhmä asetetaan 31.12.2013 päättyväksi määräajaksi.

Työryhmien kulut maksetaan momentilta 28.90.20.1.

Ylijohtaja Sakari Karjalainen

Johtaja Mika Tammilehto

**Liitteet** Oppijan verkkopalvelukokonaisuus ja toteutuksen aikataulu

**Jakelu** Opetus- ja kulttuuriministeriö

Työ- ja elinkeinoministeriö

Työryhmän jäsenet

**Tiedoksi** Oppijan verkkopalvelu -palvelukokonaisuuden klusteriryhmä